Дадатак 3

да загада галоўнага ўпраўлення ідэалагічнай работы, культуры і па справах моладзі Гомельскага аблвыканкама

ад 26.01.2023 № 7

ІНСТРУКЦЫЯ

аб парадку арганізацыі і правядзення адкрытага конкурсу фальклору «Фолк-Фэст» у межах адкрытага свята народных традыцый «Крыніцы»

1. Адкрыты конкурс фальклору «Фолк-Фэст» (далей – конкурс «Фолк-Фэст») праводзіцца ў межах адкрытага свята народных традыцый «Крыніцы-Фэст» з мэтамі захавання, аднаўлення і пераемнасці традыцыйнага фальклорнага мастацтва ў рэгіянальнай разнастайнасці і ставіць перад сабой наступныя задачы:

– зберажэнне і папулярызацыя лакальнай традыцыйнай культурнай спадчыны ў рэгіянальнай разнастайнасці;

– павышэнне сацыяльнага рэйтынгу носьбітаў народных традыцый;

– перадача нашчадкам традыцыйнага фальклору;

– маніторынг стану традыцыйнай культуры Гомельшчыны;

– узбагачэнне рэпертуару выканаўцаў фальклору мясцовымі творамі.

2. У конкурсе «Фолк-Фэст» удзельнічаюць асобы, якія займаюцца мастацкай творчасцю на непрафесійнай аснове, – усіх катэгорый насельніцтва, незалежна ад узросту і асноўнага роду заняткаў, у тым ліку аматарскія калектывы і аб’яднанні.

Колькасць заявак на ўдзел у дыстанцыйным адборачным туры конкурсу «Фолк-Фэст» ад прадстаўнікоў Гомельскай вобласці неабмежаваная. Ад іншых абласцей прымаецца да двух заявак на ўдзел у кожнай намінацыі, катэгорыі і ўзроставай групе.

3. Удзельнікі конкурсу «Фолк-Фэст» спаборнічаюць паміж сабой у трох катэгорыях («салісты», «дуэты», «ансамблі»), у чатырох узроставых групах:

– «дзеці» (да 17 год);

– «моладзь» (18–35 год);

– «дарослыя» (ад 36 год);

– «змешаная».

Узрост удзельнікаў вызначаецца па стане на 15 красавіка 2023 г. Узроставая група ансамбляў вызначаецца па ўзросце ўсіх удзельнікаў.

4. Удзельнікі прадстаўляюць фальклорныя праграмы, скіраваныя на змястоўнае раскрыццё народных традыцый сваёй мясцовасці, з захаваннем моўных дыялектаў, лакальных асаблівасцей выканальніцтва (у тым ліку традыцыйная манера, варыянтнасць, імправізацыйнасць), у намінацыях:

* «спевы» (катэгорыі: «салісты», «дуэты», «ансамблі») – абрадавыя і пазаабрадавыя песні, песенныя карагоды; творы выконваюцца без музычна-інструментальнага суправаджэння;
* «прыпеўкі» (катэгорыя: «ансамблі»);
* «танцы, скокі» (катэгорыя: «салісты», «дуэты», «ансамблі») – танцавальны фальклор, дапускаецца суправаджэнне танцаў прыпеўкамі, выкананне «пад язык»; не дапускаюцца парныя танцы, якія ўваходзяць у праграму ХІ абласнога конкурсу выканаўцаў народных бытавых танцаў «Танц-Фэст «Вытокі» ў межах адкрытага свята народных традыцый «Крыніцы-Фэст»;
* «гульні» (катэгорыя: «ансамблі») – гульні, гульнявыя карагоды;
* «інструментальная музыка» (катэгорыі: «салісты», «дуэты», «ансамблі») – выкананне на традыцыйных народных інструментах;
* «творы народнай прозы» (катэгорыя: «салісты») – паданні, легенды, казкі, байкі, анекдоты, загадкі, прымаўкі і г.д.

5. Працягласць конкурснай праграмы: для салістаў і дуэтаў – ад 3 да 6 хвілін, для ансамбляў – ад 5 да 8 хвілін. Падчас заключнага тура конкурсу «Фолк-Фэст» пры перавышэнні часу журы мае права перапыніць выступ.

6. *Выкананне аўтарскіх твораў не дазваляецца*. Выступленні ажыццяўляюцца без музычна-інструментальнага суправаджэння і ў суправаджэнні народных музычных інструментаў у жывым гучанні.

7. Касцюмы ўдзельнікаў конкурсу «Фолк-Фэст» павінны ўяўляць сабой арыгіналы альбо копіі (поўную рэканструкцыю) традыцыйных касцюмаў сваёй мясцовасці, рэгіёну (тыповы крой, матэрыялы, аздабленне кашуль, блузак, фартушкоў у традыцыйнай тэхніцы, захаванасць каляровай гамы) з улікам сацыяльна-ўзроставай дыферэнцыяцыі.

У касцюмах дзяўчат старэйшага ўзросту і жанчын абавязковыя фартушкі. Валасы дзяўчатак заплятаюцца ў косы, упрыгожваюцца каснічкамі, у жанчын абавязковыя хусткі, наміткі ці іншыя рэгіянальныя галаўныя ўборы. У хлопчыкаў і мужчын абавязковыя паясы ці рамяні.

Абутак: у хлопчыкаў і мужчын чобаты (туфлі), у дзяўчынак і жанчын туфлі (чаравікі) на невысокіх абцасах.

Магчымыя іншыя рэгіянальныя ўзоры традыцыйных галаўных убораў і абутку.

8. Конкурс «Фолк-Фэст» праводзіцца ў два этапы.

8.1. *I этап*, сакавік 2023 г. – дыстанцыйны адборачны тур конкурсу «Фолк-Фэст».

Заяўкі на ўдзел у дыстанцыйным адборачным туры з пазнакай «Конкурс «Фолк-Фэст» (адпаведна п. 12 дадзенай інструкцыі) у 2-х варыянтах – тэкставы дакумент (word) і копія зацверджанай заяўкі неабходна даслаць **да 15 сакавіка 2023 г.** па СМДЗ, ці на электронны адрас [tnk@ocntgomel.by](mailto:tnk@ocntgomel.by), ці на паштовы адрас 246022, г. Гомель, вул. Кірава, 49, установа «Гомельскі абласны цэнтр народнай творчасці», аддзел традыцыйнай народнай культуры.

Да заяўкі дадаецца відэазапіс конкурснай праграмы (спасылка ці дыск, флэш-накапляльнік з запісам).

Разам з заяўкай дасылаецца згода (арыгінал ці копія дакумента з подпісам) на апрацоўку персанальных дадзеных па форме, змешчанай у Дадатку 6.

Накіраваннем заяўкі ўдзельнік або яго прадстаўнік пацвярджае, што згодны з усімі ўмовамі ўдзелу ў адкрытым конкурсе фальклору «Фолк-Фэст» і адкрытым свяце народных традыцый «Крыніцы-Фэст».

Вынікі адборачнага тура падводзіць журы. Вынікі даводзяцца ўдзельнікам да 1 красавіка 2023 г. Запрашэнні на ўдзел у заключным туры конкурсу «Фолк-Фэст» накіроўваюцца ўдзельнікам не пазней за тыдзень да правядзення заключнага тура.

8.2. *IІ этап*, красавік 2023 г. – заключны тур конкурсу «Фолк-Фэст». Праводзіцца ў Калінкавіцкім раёне Гомельскай вобласці ў красавіку 2023 года. Дакладны час і месца правядзення прызначаецца аргкамітэтам адкрытага свята народных традыцый «Крыніцы-Фэст».

9. Выступленні ацэньваюцца журы па 10-бальнай сістэме, пры закрытым судзействе па наступных крытэрыях:

– ступень захаванасці мясцовых традыцый фальклорнага мастацтва, у тым ліку моўных дыялектных асаблівасцей;

– выканальніцкае майстэрства;

– сцэнічная культура;

– адпаведнасць рэпертуару ўзросту ўдзельнікаў;

– адпаведнасць касцюмаў мясцовым традыцыям.

10. Падвядзенне вынікаў і ўзнагароджванне.

10.1. Па выніках конкурсных выступленняў у заключным туры журы ў кожнай намінацыі, катэгорыі і ўзроставай групе вызначае:

– лаўрэата з уручэннем дыплома і падарунка:

- у катэгорыі «салісты» – на суму ў памеры да 1,4 базавых велічынь;

- у катэгорыі «дуэты» – падарунак кожнаму ўдзельніку дуэта на суму ў памеры да 1,1 базавых велічынь;

– у катэгорыі «ансамблі» – на суму ў памеры да 3,0 базавых велічынь;

- дыпламанта I ступені з уручэннем дыплома;

- дыпламанта IІ ступені з уручэннем дыплома;

- дыпламанта IІІ ступені з уручэннем дыплома.

10.2. Усе астатнія ўдзельнікі заключнага тура конкурсу «Фолк-Фэст» узнагароджваюцца сертыфікатамі за ўдзел у заключным туры конкурсу «Фолк-Фэст».

10.3. Пры неабходнасці журы пакідае за сабой права прысудзіць не ўсе дыпломы, падзяліць дыпломы паміж некалькімі ўдзельнікамі, змяніць намінацыі альбо ўвесці новыя. У разе непрысуджэння, падзелу месцаў паміж удзельнікамі дапускаецца пераразмеркаванне, падзел падарункаў у межах прадугледжаных сродкаў.

10.4. Рашэнне журы канчатковае і перагляду не падлягае.

10.5. Падвядзенне вынікаў, уручэнне дыпломаў і падарункаў арганізуецца не пазней, чым праз 60 дзён пасля правядзення конкурсу «Фолк-Фэст».

10.6. Вынікі размяшчаюцца на сайце ўстановы «Гомельскі абласны цэнтр народнай творчасці» <https://ocntgomel.by/> не пазней, чым праз 65 дзён пасля правядзення конкурсу «Фолк-Фэст».

11. Кантакты для вырашэння арганізацыйных пытанняў: (80232)51-21-43 – аддзел традыцыйнай народнай культуры ўстановы «Гомельскі абласны цэнтр народнай творчасці»: начальнік аддзела Ятчанка Ганна Анатольеўна; метадыст па народных традыцыях, абрадах і фальклоры Глушэц Ірына Валер’еўна.

12. Форма заяўкі на ўдзел у дыстанцыйным адборачным туры конкурсу «Фолк-Фэст»:

ЗАЦВЯРДЖАЮ

Начальнік аддзела ідэалагічнай работы, культуры і па справах моладзі

\_\_\_\_\_\_\_\_\_\_\_\_\_ райвыканкама

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ЗАЯЎКА

на ўдзел у дыстанцыйным адборачным туры

адкрытага конкурсу фальклору «Фолк-Фэст»

у межах адкрытага свята народных традыцый «Крыніцы-Фэст»

|  |  |
| --- | --- |
| 1. Удзельнік  (прозвішча, імя, імя па бацьку  або поўная назва калектыву) |  |
| 2. Установа і населены пункт |  |
| 3. Намінацыя (для намінацыі «інструментальная музыка» пазначыць інструмент) |  |
| 4. Дзень, месяц, год нараджэння / для дуэтаў і ансамбляў – прозвішча, імя, імя па бацьку, дзень, месяц, год нараджэння кожнага ўдзельніка |  |
| 5. Узроставая катэгорыя |  |
| 6. Конкурсная праграма (з пашпартнымі звесткамі пра творы, абавязкова – ад каго запісаны ці пераняты творчы)  і яе працягласць |  |
| 7. Конкурснае відэа  (спасылка / запіс на дыску ці флэш) |  |
| 8. Мастацкі кіраўнік удзельніка (прозвішча, імя, імя па бацьку; мабільны тэлефон) |  |
| 9. Звесткі для накіравання запрашэння на ўдзел у заключным туры конкурсу «Фолк-Фэст»  (на чыё імя накіроўваць запрашэнне: прозвішча, імя, імя па бацьку; пасада; установа / арганізацыя; якім чынам накіроўваць запрашэнне: СМДЗ ці адрас электроннай пошты) |  |

Запаўненнем і накіраваннем дадзенай заяўкі Вы пацвярджаеце, што згодны з усімі ўмовамі ўдзелу ў адкрытым конкурсе фальклору «Фолк-Фэст» і адкрытым свяце народных традыцый «Крыніцы-Фэст».